Der er mandag eftermiddag sket en alvorlig færdelsulykke ved Bælum, hvor en traktor med anhænger ramte en motorcykel. Føreren af motorcyklen er afgået ved døden.

En 51-årig mand på motorcykel er mandag eftermiddag afgået ved døden i en alvorlig ulykke på Smidievej ved Bælum. Det oplyser Nordjyllands Politi. Mandens familie er underrettet. - En traktor med anhænger kører på Smidievej i retning mod nord og foretog et venstresving ind på en mark. Motorcyklen kom kørende i modsatte retning og ramte ind i vognen. Motorcyklisten døde på stedet, siger vagtchef Poul Fastergaard. Politi og redningsberedskab blev kaldt til ulykkesstedet, og det samme gjorde en lægehelikopter. Føreren af traktoren kom ikke til skade ved ulykken.